3.6

Poglavje V prinaša spremembe „nadzornih ukrepov“, zlasti: 3.6.1 Komisija ne bo dovolila, da se na seznam, ki ji ga mora vsaka država članica poslati 45 dni pred začetkom ribolovne sezone, ribiška plovila in plovila za ulov vključijo z učinkom za nazaj. 3.6.2 Poleg podatkov, ki jih predpisuje sistem nadzora standardov Skupnosti po skupni ribiški politiki, so poveljniki plovil za ulov Unije dolžni v ladijski dnevnik vpisovati tudi podatke iz Priloge II k predlogu uredbe, kar naj bi omogočilo strog nadzor nad ulovom modroplavutega tuna. 3.6.3 V celoti so prepovedane skupne ribolovne dejavnosti z drugimi državami pogodbenicami. 3.6.4 Predlog popolnoma nadomešča člen iz Uredbe št. 302/2009, ki se nanaša na „dejavnosti prenosa“, ter zanje predlaga bolj učinkovit in jasen sistem nadzora. 3.6.5 Poleg tega popolnoma nadomešča člen o „postopku reje v mrežastih kletkah“. 3.6.6 V členu, ki se nanaša na „sistem za spremljanje plovil“ (VMS), je dodana obveznost, da se prenos podatkov VMS z ribiških plovil v evidenci ICCAT plovil za ulov z dovoljenjem za ribolov modroplavutega tuna Mednarodni komisiji za ohranitev atlantskega tuna (ICCAT) začne vsaj 15 dni pred začetkom ribolovne sezone in traja vsaj 15 dni po koncu ribolovne sezone. Prenos podatkov se ne prekine niti, ko so plovila v pristanišču. 3.6.7 „Evidentiranje in poročanje o ribolovu s pastmi“ se spremeni tako, da se poleg evidence ulova pri ribolovu s pastmi, evidentirane po koncu vsake ribolovne dejavnosti s pastmi, pošlje tudi ocenjena količina preostalih rib v pasti. 3.6.8 Poleg tega je dopolnjen „Program skupnega mednarodnega inšpekcijskega nadzora ICCAT“, tako da ima vedno, kadar več kot 15 ribiških plovil države članice izvaja dejavnosti ribolova modroplavutega tuna na območju Konvencije ICCAT, ta država članica inšpekcijsko plovilo na območju Konvencije ali pa inšpekcijsko plovilo upravlja skupaj z drugo državo članico ali državo pogodbenico. 3.6.9 Člen 30 o „nacionalnem opazovalnem programu“ je spremenjen in razširja naloge nacionalnih opazovalcev, tako da je zajetih: — 100 % dejavnih plovil za ulov z zaporno plavarico, dolgih 24 m ali manj, v letu 2011; — 100 % dejavnih plovil za ulov z zaporno plavarico, dolgih 20 m ali manj, v letu 2012; — 100 % vlačilcev. 3.6.10 V členu o „regionalnem programu opazovanja ICCAT“ je odstavek 1 nadomeščen z odstavkom, ki določa, da vsaka država članica zagotovi, da je regionalni opazovalec ICCAT navzoč na: — vseh plovilih z zaporno plavarico, daljših od 24 m, med celotno ribolovno sezono 2011; — vseh plovilih z zaporno plavarico, daljših od 20 m, med celotno ribolovno sezono 2012; — vseh plovilih z zaporno plavarico, ne glede na dolžino, med celotno ribolovno sezono od leta 2013 naprej. 3.6.10.1 Navedena plovila z zaporno plavarico brez regionalnega opazovalca na krovu ne bodo smela loviti modroplavutega tuna ali delovati na področju ribolova modroplavutega tuna. 3.6.11 Člen 32, ki ureja „dostop do video posnetkov“, je popolnoma zamenjan in dodana je nova točka, ki državam članicam nalaga sprejetje ukrepov, ki so potrebni za preprečitev nadomestitve, montaže ali manipulacije izvirnega video posnetka. 3.6.12 Dodan je člen 33a z naslovom „Prenos načrta inšpekcijskih pregledov Unije Mednarodni komisiji za ohranitev atlantskega tuna (ICCAT)“, ki določa 15. september kot rok, do katerega države članice Komisiji pošljejo načrt inšpekcijskih pregledov za prihodnje leto. Komisija načrt inšpekcijskih pregledov Unije pošlje sekretariatu ICCAT v potrditev. 3.6.13 Člen 34(1), ki se nanaša na „tržne ukrepe“, nadomešča novo besedilo, ki prepoveduje notranjo trgovino, iztovarjanje, uvoz, izvoz, dajanje v mrežaste kletke za namene pitanja ali gojenja, ponovni izvoz in pretovarjanje modroplavutega tuna, če jih ne spremlja točna, popolna in potrjena dokumentacija, ki jo zahteva ta uredba; ta prepoved velja tudi, če teh dejavnosti ne spremlja dokumentacija, ki jo zahteva Uredba (EU) št. 640/2010 Evropskega parlamenta in Sveta z dne 7. julija 2010 o uvedbi programa za dokumentacijo o ulovu modroplavutih tunov (Thunnus thynuus). 3.6.14 Navsezadnje predlog uredbe v Poglavju V o „nadzornih ukrepih“ vključuje zamenjavo in spremembo prilog skladno z vsemi spremenjenimi ukrepi.